P6_TA(2007)0164

Galileo kontsessioonilepingu läbirääkimised

Euroopa Parlamendi 26. aprilli 2007. aasta resolutsioon Galileo kontsessioonilepingu läbirääkimiste kohta

Euroopa Parlament,

- võttes arvesse komisjoni ettepanekut Euroopa Parlamendi ja nõukogu määruse kohta Euroopa satelliitraadionavigatsiooni programmi kiire arengu faasi ja ekspluatatsioonifaasi rakendamise kohta (KOM(2004)0477) ja oma 6. septembril 2005. aastal esimesel lugemisel vastuvõetud seisukohta [1];

- võttes arvesse komisjoni ettepanekut võtta vastu nõukogu määrus, millega muudetakse nõukogu määruse (EÜ) nr 876/2002 lisas esitatud ühisettevõtte Galileo põhikirja (KOM(2006)0351) ja oma 24. oktoobri 2006. aasta seisukohta [2];

- võttes arvesse nõukogu 12. juuli 2004. aasta määrust (EÜ) nr 1321/2004 Euroopa satelliitraadionavigatsiooniprogrammide juhtimisstruktuuride loomise kohta [3] ja komisjoni ettepanekut selle nõukogu määruse muutmiseks (KOM(2005)0190) ning oma 12. oktoobri 2006. aasta positsiooni [4];

- võttes arvesse oma 28. septembri 2006. aasta resolutsiooni ülevaate kohta Galileo programmi arengust [5];

- võttes arvesse transpordi- telekommunikatsiooni- ja energeetikanõukogu (TTE) 22. märtsil 2007. aastal vastuvõetud järeldusi ülemaailmse navigatsiooni satelliitsüsteemi alase kontsessioonilepingu läbirääkimiste olukorra kohta;

- võttes arvesse TTE ministritele esitatud vastavaid dokumente, näiteks komisjoni asepresidendi Barrot kiri kontsessioonilepingu läbirääkimiste olukorra kohta ja praeguse nõukogu eesistuja aruanne pakkumise teinud konsortsiumi loetletud lahendamata küsimuste kohta;

- võttes arvesse TTE nõukogu poolt komisjoni asepresident Barrot'le antud topeltvolitusi esitada nõukogu 2007. aasta juuni kohtumisel ettepanekud, kuidas kindlustada pikaajalised avaliku rahastamise eesmärgid ja alternatiivsed stsenaariumid ebaõnnestumise puhuks, et jätkata tõhusaid ja ajaliselt siduvaid läbirääkimisi pakkumise teinud konsortsiumiga;

- võttes arvesse kodukorra artikli 103 lõiget 2,

1. kinnitab veelkord toetust programmile Galileo, sealhulgas EGNOS satelliitnavigatsiooniteenustele kui Galileo teerajajale, kuid on sügavalt mures seetõttu, et kontsessiooniläbirääkimised on juba mitu kuud paigal seisnud ning et sellised viivitused avaldavad üldmaksumusele olulist mõju;

2. meenutab oma 28. septembri 2006. aasta resolutsiooni, mis kutsus läbirääkimistel osalejaid üles pingutama konstruktiivse kokkuleppe nimel; seetõttu tervitab programmi Galileo eest vastutava komisjoni asepresidendi kirja ja TTE nõukogu 22. märtsi 2007. aasta järeldusi ning rõhutab asjaosaliste poolt 2005. aasta detsembris saavutatud otsuste (nn van Miert kokkuleppe) rakendamise tähtsust;

3. viitab, et parlament, nõukogu, komisjon ja ELi nõuandvad organid toetavad kindlalt programmi Galileo eest vastutavale komisjoni asepresidendile antud selgeid volitusi esitada nõukogule juunis 2007 eelkõige:

a) usaldusväärne tegevuskava jõudmaks lepingu sõlmimiseni niipea kui võimalik;

b) võimalikud lahendused pikaajaliste rahaliste kohustuste kindlustamiseks;

c) stsenaarium varaseimaks võimalikuks EGNOS satelliitnavigatsiooniteenuste osutamiseks;

d) alternatiivsed stsenaariumid programmi täitmiseks, eelkõige kulude, riskide ja võimaldatavuse osas;

4. kutsub komisjoni üles kiirendama reguleeritud turuga seotud õigusloome protsessi, mis põhineb komisjoni rohelisel raamatul satelliitnavigatsioonirakenduste kohta, et tagada usaldusväärne äriplaan;

5. kutsub komisjoni - koos Euroopa Kosmoseagentuuriga - üles tegema ettepanekut, mis võimaldaks lahendada parema avaliku haldamise probleem, kindlustades selge poliitilise vastutuse ja komisjonipoolse eestvedamise;

6. kutsub projekti ühenduse olemust silmas pidades komisjoni üles pidama kinni Euroopa Parlamendi ja komisjoni vaheliste suhete raamkokkuleppest [6] ja eelkõige selle lõikest 19 (välissuhted), tagades parlamendi täieliku informeerituse rakendamisest seoses nõukogu otsusega, millega volitatakse komisjoni pidama läbirääkimisi kolmandate riikidega, et sõlmida lepinguid osalemaks Galileo järelevalveameti töös;

7. kutsub komisjoni üles esitama üht eduaruannet 2007. aasta juuli keskpaigaks ja teist piisavalt enne seda kui läbirääkimised jõuavad punkti, kus muudetud ettepanek programmi Galileo rahastamise täiendatud õigusliku aluse kohta tehakse kättesaadavaks;

8. kutsub nõukogu üles tagama, et selle projekti edasised viivitused oleks minimaalsed;

9. teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.

[1] ELT C 193 E, 17.8.2006, lk 61.

[2] Vastuvõetud tekstid, P6_TA(2006)0423.

[3] ELT L 246, 20.7.2004, lk 1.

[4] Vastuvõetud tekstid, P6_TA(2006)0401.

[5] Vastuvõetud tekstid, P6_TA(2006)0385.

[6] Vt parlamendi 26. mai 2005. aasta otsuse lisa (ELT C 117 E, 18.5.2006, lk 125).

--------------------------------------------------